
Volituse andmine Narva Linnavalitsusele läbirääkimiste käivitumiseks 

Vabariigi Valitsusega Narva Lastekodu üleandmise protsessi tingimuste osas
Otsus kehtestatakse vastavalt Kohaliku omavalitsuse korralduse seaduse § 22 lõige 1 punktile 23

1.  Asjaolud ja menetluse käik

27. veebruari 2004. a Vabariigi Valitsuse korraldusega nr 131-k oli kinnitatud Vabariigi Valitsuse 2004. aasta tööplaan. Vastavalt tööplaanile Koalitsioonilepingu alusel (osa Toimetulekupoliitika punktid 1.1 ja 3.4) Sotsiaalministeerium 2004.a märtsis töötas välja Hoolekandekontseptsiooni. Hoolekandekontseptsiooni alusel (punkt 5.3.1) keskvõim annab lastekodud ja üldtüüpi hooldekodud üle kohalikele omavalitsustele. Eakate hoolekande korraldamine on juba täna kohaliku omavalitsuse kohustus, laste hoolekande korraldamine saab selleks tulevikus. Seega on mõttekas asutused, kui üks võimalik institutsioon, mida saab kasutada klientide hoolekandeliste vajaduste rahuldamiseks, samuti üle anda kohalikele omavalitsustele. 

Lähtuvalt Hoolekandekontseptsioonis sätestatust on riik seadnud 2006. aastal üheks oma eesmärgiks läbirääkimiste alustamise kohalike omavalitsustega täna riigile kuuluvate riiklike lastekodude võimaliku üleandmise teemadel.

Tulenevalt asjaolust, et Narva linna territooriumil asub Narva Lastekodu, soovib riik alustada Narva Lastekodu üleandmise teemalisi läbirääkimisi Narva Lastekodu võimaliku üleandmise kohta, mille positiivse lõpu korral sõlmitaks asutuse üleandmist puudutav kolmepoolne kokkulepe, milles fikseeritakse kõigi osapoolte kohustused ja võimalikud tähtajad seoses Narva Lastekodu üleandmisega. 

Läbirääkimiste pidamiseks on oluline teada, kas Narva linn on nõus lastekodu endale võtma või mitte. Läbirääkimiste pidamise positiivse otsuse korral on ka oluline, et mõeldes tulevikule täpsustataks üleantava asutuse baasil seda, et kui suureks jääb nimetatud asutuses pakutava teenuse maht (s.o mitu last on omavalitsus nõus üleantavas lastekodus ülal pidada, kusjuures optimaalne laste arv ühe lastekodu jaoks on 40).

Praegu on Narva Lastekodus 51 last, nendest 46 on Narva linna lapsed. Kokku viibib üle Eesti erinevates lastekodudes (s.h. Narva Lastekodu k.a.) 81 Narva linna last. Seega on Narva linn üks suuremaid omavalitsusi, kellel viibib väga palju lapsi asenduskoduteenusel üle Eesti. Lähtudes sellest on Narva linnal soovitav võtta vastu positiivne otsus ning võtta üle lastekodu riigilt.

Lastekodu vastuvõtmisel riigilt peab Narva linn asutama munitsipaalasutuse või linna osalusega sihtasutuse või mittetulundusühingu (vastavalt mainitud kolmepoolsele kokkuleppele), mis vastavalt Kohaliku omavalitsuse korralduse seaduse § 22 punktidele 25 ja 34 on volikogu pädevuses. Riik tagab omaltpoolt asutuse eksisteerimiseks vajaminevate uute peremajade ehitamise ning annab linnale üle ka tänase lastekodu maja. 

2.  Õiguslikud alused

Kohaliku omavalitsuse korralduse seaduse § 22 lõige 1 punkti 23 alusel on volikogu ainupädevuses valla või linna esindamise korra kehtestamine.

3.  Otsus

Volitada Narva Linnavalitsust käivitada läbirääkimised lastekodu üleandmise tingimuste  osas edasivolitamise õigusega kohaliku omavalitsuse asutusele.

4.  Vaidlustamine

Otsust võib vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemise päevast.

5.  Rakendussätted

Käesolev otsus jõustub seadusega sätestatud korras.

Mihhail Stalnuhhin

Linnavolikogu esimees

